อธิบดีกรมอุตุนิยมวิทยา ระบุ สภาพอากาศของประเทศไทยสัปดาห์นี้ ภาคเหนือและภาคตะวันออกเฉียงเหนือ มีอากาศเย็นถึงหนาวจัด
อธิบดีกรมอุตุนิยมวิทยา ระบุ สภาพอากาศของประเทศไทยสัปดาห์นี้ ภาคเหนือและภาคตะวันออกเฉียงเหนือ มีอากาศเย็นถึงหนาวจัดนาวาอากาศเอก สมศักดิ์ ขาวสุวรรณ์ อธิบดีกรมอุตุนิยมวิทยา เปิดเผยถึงสภาพอากาศของประเทศไทยในช่วงสัปดาห์นี้ว่า ตั้งแต่วันนี้ 3  - 9 กุมภาพันธ์ 2563 ความกดอากาศสูงที่ปกคลุมประเทศไทยตอนบนมีกำลังอ่อนลง ทำให้มีหมอกในช่วงเช้าและมีอากาศเย็นถึงหนาวในพื้นที่บริเวณภาคเหนือ โดยเฉพาะจังหวัดเชียงใหม่ เชียงราย และภาคตะวันออกเฉียงเหนือ ได้แก่ จังหวัดเลย สกลนคร และนครพนม โดยลักษณะอากาศพื้นราบอุณหภูมิต่ำสุดอยู่ที่ 14-21 องศาเซลเซียส ส่วนยอดดอย ยอดภู อุณหภูมิอยู่ที่ 5 - 15 องศาเซลเซียส พร้อมขอให้ประชาชนที่อยู่บริเวณตอนบนของประเทศไทยรักษาสุขภาพ เนื่องจากในขณะนี้ลักษณะอากาศยังคงหนาวเย็นอยู่ และต้องระวังเรื่องการสัญจรไปมา เนื่องจากในช่วงเช้าบางพื้นที่มีหมอก อาจทำให้ทัศนียภาพในการมองเห็นลดลงได้  ส่วนภาคกลางและภาคตะวันออกมีอากาศเย็นในช่วงเช้าและมีหมอก อุณหภูมิต่ำสุดอยู่ที่ 20 องศาเซลเซียสขณะที่ ภาคใต้ ลมตะวันออกที่พัดปกคลุมมีกำลังแรง ทำให้ภาคใต้ตอนล่างมีเมฆมาก และมีฝนฟ้าคะนองเกิดขึ้นร้อยละ 10 ของพื้นที่ ตั้งแต่จังหวัดสุราษฎร์ธานีลงไป สำหรับคลื่นลมในทะเลฝั่งอันดามันและอ่าวไทยมีคลื่นสูง 1 เมตร บริเวณที่มีฝนฟ้าคะนองคลื่นสูงมากกว่า 2 เมตร ชาวเรือควรเดินเรือด้วยความระมัดระวังและควรตรวจสอบสภาพอากาศก่อนออกเดินเรือเพื่อความปลอดภัย อธิบดีกรมอุตุนิยมวิทยา ยังกล่าวถึงฝุ่น PM2.5 ที่เกิดขึ้นในขณะนี้ที่กรุงเทพมหานครและปริมณฑล ซึ่งลมตะวันออกที่ปกคลุมประเทศไทยอยู่มีกำลังอ่อนลง ทำให้มีการสะสมของฝุ่น PM2.5 เพิ่มขึ้น แต่ยังคงอยู่ในเกณฑ์มาตรฐาน แต่อาจมีบางพื้นที่ที่เกินมาตรฐานเนื่องจากพื้นที่นั้นอาจจุดไฟเผา ขณะที่ ภาคเหนือ ฝุ่น PM2.5 ยังคงเกิดขึ้นในพื้นที่อย่างต่อเนื่อง ประกอบกับลมอ่อน ทำให้ในช่วงเช้ามีการสะสมของฝุ่น PM2.5 และหมอกควันเพิ่มขึ้นด้วย อย่างไรก็ตาม สำหรับประชาชนที่มีข้อสงสัยเพิ่มเติมสามารถติดตามการพยากรณ์อากาศจากกรมอุตุนิยมวิทยาได้ ที่เว็บไซต์ www.tmd.go.th หรือสายด่วน 1182